জনি ও লুথার টু

**জনি টু ও লুথার টু** ( জন্ম: ) হলেন যমজ ভাই, যারা, ১৯৯০-এর দশকের শেষভাগে মায়ানমারের (বার্মা) কারেন ন্যাশনাল ইউনিয়নের বিভক্ত শাখা "গড’স আর্মি" নামক একটি গেরিলা গ্রুপের যৌথ নেতৃত্ব দিয়েছিলেন। সন্ত্রাসী হামলা এবং মুক্তিপণ আদায়ের মাধ্যমে টু ভ্রাতাদ্বয় মিডিয়ায় পরিচিত ওঠেন এবং বিশ্বের সবচেয়ে প্রসিদ্ধ শিশু সৈন্য হিসেবে পরিচিতি লাভ করেছিল। তারা ২০০১ সালের জানুয়ারি মাসে থাই সৈন্যদের কাছে আত্মসমর্পণ করেন। ২০২০ সালের সর্বশেষ তথ্য অনুযায়ী, তারা উভয় বেকার এবং মদ্যপানের সমস্যায় ভুগছেন। 

## গর্ডস আর্মি প্রতিষ্ঠা (১৯৯৭)

টু ভ্রাতাদ্বয় বার্মার (বর্তমান মায়ানমার) পূর্বাঞ্চলীয় একটি প্রত্যন্ত এলাকায় জন্ম গ্রহণ করেন এবং সেখানেই লালিত পালিত হন। সেই অঞ্চলে সংখ্যাগরিষ্ঠ কারেন জাতিগোষ্ঠীর লোকেরা বসবাস করে এবং সেখানে প্রায় পঞ্চাশ বছরেরও অধিক সময় ধরে কারেন বিচ্ছিন্নতাবাদী ও বর্মী সেনাবাহিনী সংঘর্ষে লিপ্ত ছিল। ১৯৯০-এর দশকের শুরুতে মায়ানমার সেনাবাহিনী কারেন অধ্যুষিত অঞ্চলের মধ্য দিয়ে যাওয়া একটি তেলপাইপলাইনের সুরক্ষা ও নিয়ন্ত্রণ নিশ্চিত করার জন্য একটি বড় অভিযান চালায়। ১৯৯৭ সালের মার্চ মাসে একজন স্থানীয় খ্রিস্টান ধর্মপ্রচারক নয়বছর বয়সী দুইজন অশিক্ষিত শিশুকে স্থানীয় কারেন সামরিক প্রধানের কাছে নিয়ে যান এবং বলেন যে, প্রভু তাদের সঙ্গে কথা বলেছেন এবং তারা কারেন জনগণকে রক্ষা করবেন।  

তাদের অনুসারীদের মাঝে প্রচলিত লোককাহিনী অনুযায়ী, তখন জমজ ভাইদ্বয় নিজেদের গ্রামের প্রতিরক্ষাকারীদের একত্র করে চিৎকার দিয়ে বলে “ঈশ্বরের সৈন্যদল" (গড'স আর্মি), যা তাদেরকে বর্মী সেনাদের বিরুদ্ধে বিজয় অর্জন করতে সাহায্য করে। প্রচলিত বিভিন্ন লোকসাহিত্যে বলা হয়, এই যমজ ভাইদের অসংখ্য জাদুকরী শক্তি ছিল; যেমন: তাদের ওপর গুলি বা স্থলমাইন কোনো প্রভাব ফেলত না। গুলির সামনেও তারা নাকি সম্পূর্ণভাবে অক্ষত থাকত। বলা হতো যে, তারা শুধু মাটির দিকে রাইফেল তাক করে গভীর মনোযোগ দিয়েই লক্ষ্যবস্তুকে হত্যা করতেও সক্ষম ছিল। এক গল্প অনুযায়ী, জনি নদীতে স্নান করার সময় নিজেকে এক বৃদ্ধ পুরুষে পরিণত করেন এবং কিছুক্ষণ পর নিজেকে পুনরায় ছোট বালক হিসেবে ফিরিয়ে আনেন। তখন জমজ ভাইদের লোককথা স্থানীয়দের মধ্যে ব্যাপক গ্রহণযোগ্যতা পায়। কারণ স্থানীয় লোকেরা তৎকালীন কারেন ন্যাশনাল ইউনিয়নকে দুর্নীতিগ্রস্ত ও অকার্যকর মনে করত। এভাবে “হোলি মাউন্টেনের ঈশ্বরের সেনাবাহিনী” অথবা সংক্ষেপে ঈশ্বরের সেনাবাহিনী (গর্ডস আর্মি) নামে একটি নতুন বিদ্রোহী গোষ্ঠীর আবির্ভাব ঘটে, যার নামমাত্র নেতৃত্বে ছিল টু যমজ ভ্রাতাদ্বয়। 

## বিশ্ব পরিচিত (১৯৯৯–২০০০)
গড’স আর্মি বার্মা ( মায়ানমার) ও থাইল্যান্ডের সীমান্তবর্তী পাহাড়ী ও ঘন অতিবৃষ্টি অরণ্যময় অঞ্চলে অবস্থান করত।  এটি একটি খ্রিস্টান ধর্মাবলম্বী গেরিলা দল ছিল, যারা কঠোর নিয়ম-কানুন মেনে জীবনযাপন করত। তাদের নিয়মের মধ্যে যৌন সম্পর্ক থেকে বিরত থাকা, মদ্যপান না করা, দুধ, ডিম ও শূকরের মাংস খাওয়া এড়ানোও অন্তর্ভুক্ত ছিল। দলটির প্রধান নেতা দুই জমজ ভাইয়ের উভয়ই বহুল ধূমপায়ী ছিলেন। তাদের অনুসারীরা 'বু লু' ও 'বু জোহ' নামে ডাকত। যদিও তারা কখনো বাইবেল পড়ে শিক্ষালাভ করার সুযোগ পায়নি, তবু তাদের ব্যাপারে বলা হতো যে, তারা বাইবেল পুরোপুরি মুখস্থ জানে। ১৯৯৯ সালের অক্টোবরে, “ভিগরিয়াস বার্মিজ স্টুডেন্ট ওয়ারিয়র্স” নামের একটি দল ব্যাংককে অবস্থিত বর্মী দূতাবাস দখল করে। পরে পরিস্থিতি শান্ত হয় এবং তারা আত্মসমর্পণ করে। তখন তাদের গড’স আর্মির কাছে নিয়ে যাওয়া হয় এবং সেখানে তারা আশ্রয় পায়।

টু ভ্রাতাদ্বয় ২০০০ সালের জানুয়ারিতে বিশ্ব মিডিয়ার দৃষ্টি আকর্ষণ করেন, যখন “গডস আর্মি” গোষ্ঠীর ১০ জন সদস্য থাইল্যান্ডের রাচাবুরি শহরের একটি হাসপাতাল দখল করে রোগী ও কর্মচারীদের জিম্মি করে। তারা হাসপাতালের ৭০০ থেকে ৮০০ রোগী ও কর্মচারীকে ২২ ঘণ্টা ধরে বন্দি রাখে। তারা থাইল্যান্ড সরকারের কাছে দাবী করে যে, থাই সরকার যেন বার্মার কারেন অবস্থানে আক্রমণ বন্ধ করে এবং তাদের আহতদের চিকিৎসা নিশ্চিত করে। তবে থাই নিরাপত্তা বাহিনী তাদের দাবি না মেনে হাসপাতাল আক্রমণ করে এবং ১০ জন বন্দুকধারীর সকলকে হত্যা করে।  সেই সময়ে অ্যাসোসিয়েটেড প্রেসের আলোকচিত্রশিল্পী অপিচার্ট উইরাওংয়ের তোলা একটি ছবি বিশ্বব্যাপী ছড়িয়ে পড়ে, যেখানে লম্বা চুলের অধিকারী জনি টু তার শক্তিশালী ও সিগার পানরত ভাই লুথারের পাশে দাঁড়িয়ে ছিলেন। হাসপাতাল দখলের পর তৎমদাও (মায়ানমার সশস্ত্রবাহিনী) গোড’স আর্মিকে প্রবলভাবে অনুসরণ করা শুরু এবং অন্য বিদ্রোহী কারেন দলগুলিকে উপেক্ষা করা হয়। লুথার তখন দাবি করেন যে, তার কমান্ডে ২৫০,০০০ অদৃশ্য সৈন্য রয়েছে এবং জনির কমান্ডে ১৫০,০০০। তবে ১৯৯৮ সালে অনুমান করা হয় যে, বাস্তবে তাদের অনুসারীদের সংখ্যা প্রায় ৫০০ জনের মতো। কিন্তু তারাও ধীরে ধীরে হ্রাস পেয়ে ২০০০ সালের শুরুর দিকে প্রায় ১০০–২০০ জনের মধ্যে সীমাবদ্ধ হয়ে পড়ে। তাদের অনেকেই নিজেদের শরণার্থী পরিবারের জীবিকা চালানোর জন্য কাজ খুঁজতে দলত্যাগ করে বাইরে চলে যায়। এদিকে, ওই অঞ্চলে মায়ানমার সেনাবাহিনীর সক্রিয় সেনা ছিল প্রায় ২১,০০০ জন। 

## আত্মসমর্পণ ও গর্ডস আর্মি পরবর্তী জীবন (২০০১– )
টু ভাইয়েরা ২০০১ সালের জানুয়ারিতে থাই সৈন্যদের কাছে আত্মসমর্পণ করেন। এর আগে তারা নিরাপদ আশ্রয়ের আবেদন করেছিলেন। সেই সময়ে তাদের অনুসারীর সংখ্যা কমে প্রায় ২০-এর নিচে নেমে এসেছিল। তারা নিজেদের অপ্রতিরোধ্য বলে যেসব গল্প প্রচার করেছিল, উভয়ই তা অস্বীকার করেন। তবে তারা জোর দিয়ে বলেছিলেন, ঈশ্বর তাদের বছরের পর বছর বেঁচে থাকতে সাহায্য করেছেন। এরপর তারা নিজেদের পরিবারের সঙ্গে পুনর্মিলিতও হন। ২০০৬ সালের জুলাইয়ে জনি টু বার্মার তৎকালীন সামরিক সরকারের কাছে আত্মসমর্পণ করেন এবং তার সঙ্গে গডস আর্মির আরো আটজন সদস্য দুটি গ্রুপে বিভক্ত হয়ে আসে। 

২০০৯ সালে লুথার টু সুইডেনে শরণার্থী হিসেবে অবস্থান করার এবং গোথেনবার্গে স্থায়ী হওয়ার আবেদন করেন। অনুমতি পাওয়ার পর জনি টু একটি থাই শরণার্থী শিবিরে চলে যান। তখন তিনি নিউজিল্যান্ডে অবস্থানরত তার মা ও বোনের সাথে চলে যাওয়ার চেষ্টাও করেছিলেন বলে উল্লেখ করা হয়। এরপর লুথার সুইডেনে অপর একজন কারেন শরণার্থীকে বিয়ে করেন এবং তাদের তিন সন্তান (ছেলে) হয়। তবে এরপর তারা বিবাহবিচ্ছেদ করেন। ২০১৮ সালে লুথার অনলাইনে এক মহিলার সঙ্গে পরিচিত হওয়ার পর মায়ানমারে ফিরে যান। ২০২০ সালের তথ্য অনুযায়ী, তারা দুজনই বেকার এবং মদ্যপানের সমস্যায় ভুগছেন।

## আরো দেখুন

* ঈশ্বরের সেনাবাহিনী (গডস আর্মি)
* খ্রিস্টান সন্ত্রাসবাদ

## তথ্যসূত্র
বিষয়শ্রেণী:মিয়ানমারের অভ্যন্তরীণ সংঘাত
বিষয়শ্রেণী:১৯৮৮-এ জন্ম
বিষয়শ্রেণী:খ্রিস্টান সন্ত্রাসবাদ


## বহিঃসংযোগ

* Profile: God's Army at BBC.co.uk
বিষয়শ্রেণী:১৯৮৭-এ জন্ম
বিষয়শ্রেণী:বর্মী বিদ্রোহী
বিষয়শ্রেণী:জীবিত ব্যক্তি